Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 226/09)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Σητεία Λασιθίου Κρήτης« (Sitia Lasithiou Kritis)

ΕU-nr.: PDO-GR-0052-AM01 — 18. december 2019

BOB (X) BGB ( )

1. Ansøgende sammenslutning og legitim interesse

Ansøgende sammenslutning: ENOSI SITIAS A.E.S.

Adresse: Sitia Union of Agricultural Cooperatives Α.Ε.S. ΑΕ, Sitia, 72300 Lasithi, Kreta

E-mail: info@sitiaunion.gr

Den ansøgende sammenslutning er den gruppe, der indgav den oprindelige ansøgning om registrering af betegnelsen. Som det fremgår af dens vedtægter, er det en paraplysamarbejdsorganisation med medlemskooperativer, der beskæftiger sig med produktion af olivenolie med den beskyttede oprindelsesbetegnelse »Σητεία Λασιθίου Κρήτης/Sitia Lasithiou Kritis«. Den har derfor en legitim interesse i at indgive denne ændringsansøgning.

2. Medlemsstat Eller Tredjeland

Grækenland

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☐ Mærkning

☐ Andet (angives nærmere)

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet

Afsnit 4.3 i den gamle varespecifikation er blevet forbedret for at opfylde de krav, der i øjeblikket er fastsat i lovgivningen, men den er ikke blevet ændret væsentligt. Den eneste ændring er, at syreindholdet er blevet reduceret fra 1 % vægtprocent oliesyre ned til 0,8 % vægtprocent oliesyre. De øvrige egenskaber (fysisk-kemiske og organoleptiske) er blevet tilføjet, da de ikke var nævnt i den gamle varespecifikation. Nærmere bestemt omfatter beskrivelsen nu farve, organoleptiske egenskaber (frugtagtighed, bitterhed og skarphed), ekstinktionskoefficientværdier, delta-K-værdien og peroxidtallet. Henvisningen til pesticidrester er fjernet, og det samme gælder henvisningen til græsk olivenolie generelt.

Enhedsdokumentets punkt 3.2 er blevet omformuleret i overensstemmelse hermed.

Afsnittet med overskriften »Beskrivelse« i den nye varespecifikation (punkt 2) har således følgende ordlyd:

»2. BESKRIVELSE

»Σητεία Λασιθίου Κρήτης/Sitia Lasithiou Kritis« ekstra jomfruolie fremstilles udelukkende af oliven af sorten Koroneiki, der dyrkes i det afgrænsede geografiske område.

2.1. Fysiske og organoleptiske egenskaber

Når olivenolien »Σητεία Λασιθίου Κρήτη/Sitia Lasithiou Kritis« er tappet på flaske, har den følgende egenskaber:

— Lys grøn, gulgrøn farve

— Median for egenskaben frugtagtig ≥ 3

— Median for bitterhed og skarphed højst 5

— Median for mangler = 0

2.2. Kemiske egenskaber

Når olivenolien »Σητεία Λασιθίου Κρήτης/Sitia Lasithiou Kritis« er tappet på flaske, har den følgende kemiske egenskaber:

— Syreindhold (vægtprocent af oliesyre): ≤ 0,8

— Κ232 ≤ 2,30

— Κ268 ≤ 0,15

— Delta-K ≤ 0,005

— Peroxidtal (MeqO2/kg) ≤ 15«

Begrundelse:

Specifikationen er således blevet ajourført for at opfylde de nuværende krav i lovgivningen og gjort mere specifik, idet der er tilføjet flere fysisk-kemiske egenskaber, hvorimod den gamle specifikation kun nævnte surhedsgraden. Dette gør det lettere at kontrollere varespecifikationen og sikre produktkvaliteten. Syreindholdet er blevet sænket, og de grænser, der er fastsat for de fysisk-kemiske egenskaber, der er blevet tilføjet, er strengere end dem, der er fastsat i lovgivningen, for at sikre olie af høj kvalitet.

5.2. Geografisk område

Det geografiske område (afsnit 3 i varespecifikationen og punkt 4 i enhedsdokumentet) er blevet omdefineret som følger:

»»Σητεία Λασιθίου Κρήτης/Sitia Lasithiou Kritis« ekstra jomfruolie produceres i det område, der afgrænses af kommunerne Sitia, Analipsi, Itanos og Lefki, og lokalsamfundene Agios Stefanos, Stavrochori og Orino i den kommunale enhed Makri Gialos«.

Begrundelse:

Det geografiske område er blevet omdefineret på grundlag af landets nuværende administrative opdeling, da der er gennemført to administrative reformer i Grækenland, siden navnet blev registreret første gang. Desuden omfatter den nu to lokalsamfund, som utilsigtet blev udeladt i den oprindelige ansøgning. Nærmere bestemt blev Grækenlands administrative opdelinger omorganiseret ved Kapodistrias-reformen (lov 2539/1997) i det år, hvor det oprindelige dossier blev sendt til Det Europæiske Fællesskab (1997). Da betegnelsen »Sitia Lasithiou Kritis« blev registreret (1998), var ændringerne allerede sket, og som følge heraf blev lokalsamfundene Lithines og Orino, som havde været del af den tidligere provins Sitia, uforvarende udelukket, fordi de ikke var udtrykkeligt nævnt. Landets administrative splittelse ændrede sig endnu en gang med Kallikratis-reformen (lov nr. 3852/2010). Ovenstående definition af det geografiske område dækker det oprindelige geografiske område, der svarede til den tidligere provins Sitia (herunder de to lokalsamfund, der ikke var udtrykkeligt nævnt).

5.3. Bevis for oprindelse

I afsnit 4 i varespecifikationen fastsættes de krav, der skal opfyldes med hensyn til bevis for oprindelse.

Begrundelse:

Varespecifikationen kræver nu, at der føres registre på hvert trin i forarbejdningen (oliven og olivenolie), mens dette ikke er nævnt i den gamle varespecifikation. Dette sker med henblik på en mere effektiv kontrol af råvarernes oprindelse og for at sikre, at olien kommer fra det afgrænsede område.

5.4. Produktionsmetode

Afsnit 3 med overskriften »Beskrivelse af dyrkning — sorter«, navnlig punkt 3.1-3.6, og afsnit 4 med overskriften »Høst — forarbejdning af oliven — opbevaring«, navnlig afsnit 4.1, 4.2 og 4.4, er blevet ændret, således at den nye tekst kun nævner de dyrkningsmetoder, der følges og er væsentlige for produktionen af »Σητεία Λασιθίου Κρήτης/Sitia Lasithiou Kritis«, mens henvisninger til olivendyrkning generelt er fjernet.

Afsnittet om klargøring af jorden (afsnit 3.1 i den gamle specifikation) er således blevet sammenfattet og angiver nu kun, hvordan jorden klargøres og hvorfor. Afsnittet om tilførsel af gødning (punkt 3.2 i den gamle varespecifikation) er udgået, fordi det beskriver praksis, der vedrører olivendyrkning generelt. Med hensyn til kunstvanding (punkt 3.3 i den gamle varespecifikation) er oplysningerne om vandingskilder, mængden af vand, som oliven har brug for, og hvornår træerne kunstvandes, blevet slettet, mens oplysningerne om, at der er behov for kunstvanding i ca. seks måneder, er bibeholdt. Med hensyn til beskæring (afsnit 3.4 i den gamle varespecifikation) er oplysningerne om dyrkningspraksis i området blevet gemt, mens oplysningerne om beskæring af oliven i almindelighed er blevet slettet. Afsnittet om bekæmpelse af skadegørere og sygdomme (punkt 3.5 i den gamle varespecifikation) nævner ikke længere anvendelsen af organofosfatinsekticider i lokkemadsbaseret sprøjtning til bekæmpelse af olivenfluen, da der i dag også anvendes effektive stoffer fra andre kemiske grupper.

Afsnit 4.1 i den gamle varespecifikation (høst) er blevet væsentligt afkortet, således at det kun omfatter metoder, der anvendes i dag, og kun indeholder oplysninger, der udgør specifikationer, og ikke generelle oplysninger. Det fremgår af den gamle varespecifikation, at oliven høstes i slutningen af vintersæsonen, men dette punkt er blevet ændret for at tage hensyn til den aktuelle udvikling (klimaændringer, handelstendenser), da høsten nu normalt begynder i november eller endda tidligere, afhængigt af det pågældende år, og altid afhænger af frugtens modningsgrad. De forskellige høstmetoder er stadig anført, men de mere detaljerede oplysninger er slettet sammen med beskrivelsen af høstredskaberne og deres virkemåde. Beskrivelsen af, hvordan oliven transporteres, er blevet forbedret betydeligt for at afspejle den nuværende praksis. Specifikt er der ud over de stofsække, der er nævnt i den gamle varespecifikation, nu også inkluderet brug af plastkasser for at sikre, at oliven får en god luftcirkulation, og for at forhindre svampevækst. Samtidig er det udtrykkeligt forbudt at anvende sække af plast, selv om de anvendes i andre områder, for at undgå, at der kommer blødgørere i olien. Tiden fra høst til presning er nu ikke længere end 48 timer, mens den i den gamle varespecifikation kunne være op til 3 dage (»højst 2-3 dage«).

Afsnittet om udvinding af olien ved presning er fjernet fra beskrivelsen af forarbejdningen af oliven (afsnit 4.2 i den gamle varespecifikation), da denne metode ikke længere anvendes i området. Forarbejdningsfaserne nævnes, men der gives ingen detaljeret beskrivelse, da disse er de samme for alle oliemøller og ikke er specifikke for området. Henvisningen til det materiale, der anvendes til at fremstille de mekaniske dele af møllen, er også blevet slettet, da dette er foreskrevet i lovgivningen og intet har at gøre med produktets egenskaber.

Punkt 4.4 i den gamle varespecifikation for opbevaring og emballering af olivenolie er blevet forbedret med tilføjelsen af flere oplysninger om opbevaring, og det anføres nu, at olien transporteres i passende tankvogne, som er i overensstemmelse med gældende lovgivning. Kravet om, at olien skal opbevares i tanke af rustfrit stål, er bibeholdt. Emballagen kan have en kapacitet på op til fem liter, forudsat at den opfylder kravene i den gældende lovgivning med hensyn til materialets art.

Det tilsvarende afsnit i den nye varespecifikation lyder således:

»5.1. Dyrkningsmetode Oliven høstes ved hjælp af klassiske metoder til olivenhøst, der er tilpasset områdets jordbunds- og klimaforhold. Klargøring af jorden med henblik på at få mest muligt ud af jordfugtigheden, lufte jorden og bekæmpe ukrudt sker hovedsagelig ved hjælp af mekaniske hjælpemidler. De fleste olivenplantager kunstvandes. Kunstvanding er nødvendig på grund af forholdene i området og kan være nødvendig i op til seks måneder. Der anvendes som regel vandbesparende systemer. I Sitia-området beskæres træerne altid, hvilket normalt indebærer, at en del af væksten fjernes om vinteren eller om foråret før det år, hvor der forventes en stor høst. Dette sikrer en balance mellem vækst og frugtsætning og forhindrer vekselbæring. De primære plantebeskyttelsesproblemer i området vedrører insekter. Svampesygdomme er ikke et problem på grund af den lave relative luftfugtighed. Til bekæmpelse af olivenfluen, som er den primære skadegører, anvendes der om nødvendigt lokkemadsbaserede jordsprøjtemidler eller andre milde midler.

5.2. Høst Høsten af oliven begynder normalt i området i november eller endog tidligere, afhængigt af det pågældende år, og bestemmes af frugtens modenhed. Ifølge litteraturen er olivenolieindholdet højest og olien af den bedste kvalitet, når oliven begynder at skifte farve fra gulgrøn til blæklilla. Oliven høstes manuelt med frugtplukkere eller mekanisk, men for det meste ved hjælp af plukkemaskiner med specielt konstruerede net til at opfange oliven i.

5.3. Transport og forarbejdning af oliven De høstede oliven transporteres hovedsagelig fra jordparcellerne til oliemøllerne i det afgrænsede område i løst vævede sække, der er egnede til fødevarer, men også i plastkasser, for at sikre, at der er tilstrækkelig luftcirkulation til at forhindre svampevækst. Det er forbudt at anvende plastiksække. Olivenfrugterne presses senest 48 timer efter høsten. Når olivenfrugterne ankommer til møllen, fjernes bladene ved hjælp af trykluft, hvorefter olivenerne vejes og vaskes med drikkevand. Det første trin i forarbejdningen er knusningen i knuseren, efterfulgt af malaxering af olivenmassen og adskillelse af bestanddelene i en centrifugalseparator. Temperaturen i olivenmassen holdes konsekvent under 27 οC, så olien »koldekstraheres« — det sikrer bl.a. de bedste malaxeringsbetingelser — for at opnå produktets særlige organoleptiske egenskaber.

5.4. Opbevaring og transport af olien Olivenolien opbevares i tanke af rustfrit stål. Under opbevaringen fjernes fast stof og plantevæsker (bærme), der har bundfældet sig, ved dekantering eller filtrering i en ren beholder, hvis det er nødvendigt. Oliemøllen fører et register over de datoer, hvor påfyldningen af hver tank begynder og slutter. Olivenolien transporteres fra møllen til emballeringsvirksomheden i egnede tankvogne, der opfylder kravene i den gældende lovgivning.

5.5. Emballering »Σητεία Λασιθίου Κρήτης/Sitia Lasithiou Kritis« emballeres i emballeringsvirksomheder, der er opført i særlige registre og opfylder kravene i den gældende EU-lovgivning og græsk lovgivning, for at sikre optimal konservering af olivenolien. Olien emballeres i beholdere af egnet materiale med et rumindhold på op til fem liter.« Begrundelse: Afsnittet om produktionsmetode er blevet ajourført for at opfylde de aktuelle dyrkningsbehov og krav vedrørende fødevaresikkerhed og -kvalitet. Alle de foreslåede ændringer indfører strengere krav, hvilket vil bidrage til at sikre, at der produceres olie af højere kvalitet. Samtidig er afsnittet blevet afkortet, og oplysninger om andre produkter, der produceres i det geografiske område, og andre generelle henvisninger, som ikke vedrører den pågældende olivenolie eller ikke indgår i varespecifikationen, er blevet fjernet, ligesom det er tilfældet for henvisninger til praksis, der ikke længere følges. Høsten begynder nu tidligere på grund af klimaændringerne, og også fordi den nuværende kommercielle tendens er at producere olivenolie med et højere indhold af phenolforbindelser, hvilket kræver tidligere høstede oliven. Der er tilføjet bibliografiske henvisninger.

5.5. Tilknytning

Afsnit 2 i den gamle varespecifikation og punkt 5 i enhedsdokumentet (Tilknytning) er blevet ændret. Nærmere bestemt er de elementer i den oprindelige ansøgning, der udelukkende vedrører naturlige faktorer (jordbund og klima) og menneskelige faktorer, blevet bibeholdt, mens hele første afsnit af den oprindelige varespecifikation, der indeholder generelle oplysninger om arealanvendelse, befolkning, beskæftigelse og primærsektorens problemer og fremtidsudsigter, er blevet slettet. Der findes stadig oplysninger om områdets jordbund (jordbundstyper, sammensætning og pH), og oplysningerne om klimaet er blevet ajourført (temperatur, nedbør, solskin). Desuden er afsnittet blevet udvidet til at omfatte elementer, der attesterer forbindelsen mellem produktets egenskaber og de naturlige faktorer i området og den menneskelige faktor, og oplysninger om de priser, som olien har vundet.

Begrundelse:

1. Afsnit 1 i den oprindelige varespecifikation udgår med den begrundelse, at den indeholdt generelle oplysninger om provinsen Sitia, om arealanvendelse uden forbindelse med olivendyrkning, befolkning, beskæftigelse og primærsektorens problemer og fremtidsudsigter. Disse oplysninger er ikke relevante for varespecifikationen. Oplysningerne om klima og jordbund er blevet ajourført.

2. Oplysningerne om temperatur og nedbør er blevet ajourført med nyere data. Oplysningerne er vigtige, da de hænger sammen med dyrkningsmetoden (klargøring af jorden med henblik på bedre udnyttelse af fugtigheden i jorden, vanding i seks måneder). Der er også tilføjet yderligere oplysninger om solskin (solskinstimer), da de mange solskinstimer er forbundet med olivenoliens frugtagtige karakter.

3. I de år, der er gået, siden betegnelsen »Sitia Lasithiou Kritis« blev registreret, har olien vundet mange priser og medaljer i nationale og internationale konkurrencer, og den sælges på de vigtigste websteder til salg af varer og tjenesteydelser. Produktet har vundet over 30 priser, herunder tre Mario Solinas-priser, hvor det to gange fik førstepladsen. Varespecifikationen indeholder nu en tabel med oplysninger om nogle af disse priser.

4. Der er tilføjet oplysninger, der hænger sammen med den menneskelige faktor og producenternes ekspertise, både i enhedsdokumentet og varespecifikationen. Teksten nævner nu den beskæring, der udføres for at undgå vekselbæring, den måde, olivenfrugterne transporteres på, og det forhold, at de høstes på et passende tidspunkt, hvor farven er korrekt, således at de får det højest mulige olieindhold, og olien får et højt indhold af aromatiske bestanddele, som gør den mere frugtagtig, hvilket har givet olien mange priser.

5. Følgende elementer styrker årsagssammenhængen mellem produktets særlige egenskaber og det afgrænsede geografiske område: Den dyrkede sort anses for at være en af de bedste sorter til olieproduktion. Kalkstensjorden og de mange solskinstimer bidrager til at øge koncentrationen af aromatiske bestanddele i frugten. Områdets kuperede terræn har en positiv indvirkning på kvaliteten. Olivenfrugterne høstes, når de har nået det helt rette modningsniveau, så olien har et maksimalt indhold af aromatiske bestanddele. Malaxering ved temperaturer under 27 °C og opbevaring af olien i passende tanke bidrager til at bevare dens fremragende organoleptiske egenskaber. Ekstinktionskoefficienten for Κ232 er lav på grund af den lave malaxeringstemperatur (op til 27 °C) og den korte tid mellem høst og presning, som ikke overstiger 48 timer.

6. Oplysningerne om folklore og historie er fjernet, fordi de ikke er relevante og ikke indgik i den oprindelige varespecifikation. Enhedsdokumentet er efter behov blevet ændret for at indarbejde de ændringer og tilføjelser, der er foretaget i varespecifikationen.

ENHEDSDOKUMENT

»Σητεία Λασιθίου Κρήτης« (Sitia Lasithiou Kritis)

ΕU-nr.: PDO-GR-0052-AM01 — 18. december 2019

BOB (X) BGB ( )

1. Betegnelse [BOB eller BGB]

»Σητεία Λασιθίου Κρήτης« (Sitia Lasithiou Kritis)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olie m.m.)

3.2. Beskrivelse af produktet med betegnelsen i punkt 1

»Σητεία Λασιθίου Κρήτης/Sitia Lasithiou Kritis« ekstra jomfruolie fremstilles udelukkende af oliven af sorten Koroneiki, og når den aftappes, skal den have følgende fysiske, kemiske og organoleptiske egenskaber:

— Lys grøn, gulgrøn farve

— Median for egenskaben frugtagtig ≥ 3 og median for bitterhed og skarphed ≤ 5. Median for mangler = 0

— Syreindhold (vægtprocent af oliesyre) ≤ 0,8, Κ232 ≤ 2,30, Κ268 ≤ 0,15, delta-Κ ≤ 0,005 og peroxidtal (MeqO2/kg) ≤ 15

3.3. Foder (kun for produkter af animalsk oprindelse) og råvarer (kun for forarbejdede produkter)

»Σητεία Λασιθίου Κρήτης/Sitia Lasithiou Kritis« ekstra jomfruolie udvindes udelukkende mekanisk af oliven af sorten Koroneiki, som er den eneste sort, der dyrkes i området.

3.4. Specifikke etaper af produktionen, som skal finde sted i det afgrænsede geografiske område

Følgende trin i produktionen foregår inden for det afgrænsede geografiske område: dyrkning og høst af oliven og alle etaper i produktionen og forarbejdningen af olivenolien.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Produktmærkningen skal indeholde en alfanumerisk kode bestående af de to første bogstaver i den registrerede betegnelse (ΣΗ), tankens serienummer og de to sidste cifre i produktionsåret. De oplysninger, der kræves i henhold til gældende national lovgivning og EU-lovgivning, skal også fremgå af emballagen.

4. Kort angivelse af det geografiske områdes afgrænsning

»Σητεία Λασιθίου Κρήτης/Sitia Lasithiou Kritis« ekstra jomfruolie produceres i det område, der afgrænses af kommunerne Sitia, Analipsi, Itanos og Lefki, og lokalsamfundene Agios Stefanos, Stavrochori og Orino i den kommunale enhed Makri Gialos".

5. Tilknytning til det geografiske område

Produktets særlige kvalitet og organoleptiske egenskaber skyldes kombinationen af den dyrkede sort, de særlige jordbunds- og klimaforhold og den menneskelige faktor med en lang tradition for engagement i olivendyrkning.

Det afgrænsede geografiske område har et middelhavsklima kendetegnet ved mange solskinstimer, lav nedbør, der kun falder nogle få måneder om året, og lav relativ fugtighed. Et særligt kendetegn er de nordlige, nordvestlige og sydlige vinde, der blæser hele året og har direkte indflydelse på det lokale klima.

Der er ingen store temperaturudsving. Den årlige gennemsnitstemperatur er 18-20 οC, den koldeste måned er januar med en gennemsnitstemperatur på 12,2 οC, og den varmeste er juli med 25,9 οC. Det meste af regnen falder fra oktober til marts, og den gennemsnitlige årlige nedbørsmængde er 478,9 mm. Luftfugtigheden er lav, især om sommeren, med en gennemsnitlig årlig værdi på 66,4 %. Hvad angår solskin, er der fra april til september ca. 350 solskinstimer om måneden, og det gennemsnitlige årlige antal solskinstimer er over 2 800 timer.

Det afgrænsede geografiske område ligger i den østlige del af Kreta og er for det meste kuperet eller bjergrigt. Jorden stammer overvejende fra kalksten og stammer fra aflejringer. De fremherskende jordtyper er: 1. Røde jordarter og stenjord, der er dannet ved forvitring af kalksten (bare klippe- og kalkstensholdige jordbundstyper). 2. Mørk og lys humuscarbonatjord blandet med røde jordarter (lerjord og klippe- og kalkstensholdige jordbundstyper). Disse findes på sletterne. 3. Udvasket, normalt sur, karstisk daljord, som findes på Chandras-plateauet.

Generelt er den jord, som oliven dyrkes i, mellemtekstureret (lersand og sandler), af gennemsnitlig dybde og med en neutral til let basisk pH-værdi (7-7,5) på grund af jordens calciumindhold.

Egenarten ved »Σητεία Λασιθίου Κρήτης/Sitia Lasithiou Kritis« olivenolie ligger i:

— det forhold, at den udelukkende er fremstillet af oliven af sorten Koroneiki

— dens oxidationsværdier, som resulterer i Κ268-værdier under 0,15

— dens organoleptiske egenskaber: den har en frugtagtighed på minimum 3, og den maksimale bitterhed og skarphed er på under 5, dvs. værdier, der ikke ligger mere end 2 point over medianen for frugtagtighed. Det er dette, der giver »Σητεία Λασιθίου Κρήτης/Sitia Lasithiou Kritis« sin afbalancerede karakter.

Produktets særlige kvalitet og organoleptiske egenskaber skyldes kombinationen af den dyrkede sort, de særlige jordbunds- og klimaforhold og den menneskelige faktor med en lang tradition for engagement i olivendyrkning.

Den dyrkede olivensort, Koroneiki, er ideelt egnet til det afgrænsede geografiske område, fordi den foretrækker varmt og tørt klima, men er følsom over for kulde.

Områdets jordbunds- og klimaforhold påvirker i høj grad olivenoliens frugtagtige karakter. Det fremgår af litteraturen, at kalkstensjorden og de mange solskinstimer bidrager til at øge koncentrationen af aromatiske bestanddele i olivenfrugterne, hvilket igen bidrager til frugtagtigheden, som ligger på over 3. Desuden har områdets kuperede terræn en positiv indvirkning på kvaliteten, da olie, der produceres i bakkede områder, anses for at være af bedre kvalitet og holde sig bedre.

Den menneskelige faktor ligger i olivenolieproducenternes mangeårige erfaring. Beskæringen i området indebærer også, at en del af væksten fjernes om vinteren eller om foråret før det år, hvor der forventes en stor afgrøde, for at forhindre vekselbæring. Det kræver også en særlig ekspertise at høste olivenfrugterne på det rette modningsniveau, når de skifter farve fra gulgrøn til blæklilla, så de får et så højt olieindhold som muligt og olien får et højt indhold af aromatiske bestanddele. Forarbejdningen af olivenfrugterne ved temperaturer under 27 °C (koldekstraktion) og opbevaringen af olivenolien i egnede tanke gør det muligt at bevare frugtens fremragende organoleptiske egenskaber i olien. Ekstinktionskoefficienten for Κ232 er lav på grund af den gode praksis, der anvendes ved forarbejdning af olivenfrugterne (koldekstraktion af olien) og den korte tid mellem høst og presning, som ikke overstiger 48 timer. Olivenfrugterne transporteres hovedsagelig i løst vævede sække, der er egnede til fødevarer, men også i plastkasser, for at sikre, at der er tilstrækkelig luftcirkulation til at forhindre svampevækst, mens det er forbudt at anvende plastiksække.

På grund af sin enestående kvalitet har olivenolien »Σητεία Λασιθίου Κρήτης/Sitia Lasithiou Kritis« vundet adskillige priser, både i nationale og internationale konkurrencer, hvoraf den bedste er tre priser i Mario Solinas-konkurrencen, der afholdes af Det internationale olivenråd.

Varespecifikationens publikationsreference

(Artikel 6, stk. 1, andet afsnit, i nærværende forordning)

http://www.minagric.gr/images/stories/docs/agrotis/POP-PGE/prodiagrafes_siteia_lasithiou160321.pdf

(1) EUT L 343 af 14.12.2012, s. 1.